На основу чл. 14. став 1. тачка 19. Статута Градске општине Звездара – пречишћен текст ("Службени лист града Београда", бр. 124/19), чл. 3. и 4. Одлуке о задовољавању потреба и интереса грађана у области спорта на територији Градске општине Звездара ("Службени лист града Београда, бр. 107/16) и Правилника о одобравању и финансирању програма којима се остварују потребе и интереси грађана у области спорта на територији Градске општине Звездара, бр. 66-1-6 од 28.12.2020., у складу са Одлуком о буџету општине Звездара за 2021. годину (''Службени лист града Београда“ бр. 146/20) председник Градске пштине Звездара расписује

**I Јавни позив за подношење пријава за посебне програме у области спорта на територији Градске општине Звездара за 2021. годину**

**Основне информације**

Посебни програми из области спорта утврђени су чл. 138. ст. 5. и чланом 117. став 2. Закона о спорту („Службени гласник Републике Србије“, бр.10/16) и чланом 4. став 1. тачка 2. Одлуке о задовољавању потреба и интереса грађана у области спорта на територији Градске општине Звездара. У буџету Градске општина Звездара обезбеђена су средства за финансирање/суфинансирање посебних програма са циљем остваривања следећих потреба и интереса грађана у области спорта:

* обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;
* унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;
* активности у циљу спречавања негативних појава у спорту (допинг, насиље и недолично понашање, намештање спортских резултата и др.);

**Намена и висина средстава**

Средства за суфинансирање посебних програма у области спорта планираних Одлуком о буџету општине Звездара за 2021. годину, обезбеђена су на позицији: раздео V, глава 5.1. програм 1301 - Развој спорта и омладине, програмска активност 1301-0001, Подршка локалним спортским организацијама, удружењима и савезима, функција 810, Услуге рекреације и спорта, економска класификација 481, дотације осталим непрофитним организацијама, у износу од 920.000,00 динара.

**Критеријуми које подносилац програма треба да испуни**

Право подношења пријаве имају правна лица – организације у области спорта и акредитоване високошколске установе и научноистраживачке установе, која имају регистровано седиште на територији Градске општине Звездара.

**Услови које подносилац програма мора да испуни**

* буде регистрован у складу са Законом;
* буде уписан у националну евиденцију у складу са законом;
* да искључиво или претежно послује на недобитној основи, ако законом није друкчије одређено;
* има седиште на територији Општине;
* је директно одговоран за припрему и извођење програма;
* је претходно обављао делатност најмање годину дана;
* испуњава, у складу са Законом, прописане услове за обављање спортских активности и делатности;
* је са успехом реализовао одобрени програм, уколико је био носилац програма ранијих година;
* располаже капацитетима за реализацију програма.

**Пријаве програма се неће разматрати уколико је подносилац:**

* буде у поступку ликвидације, стечаја и под привременом забраном обављања делатности;
* има блокаду пословног рачуна у тренутку закључења уговора о реализацији програма и пребацивања (уплате) буџетских средстава на пословни рачун, пореске дугове или дугове према организацијама социјалног осигурања;
* буде у последње две године правноснажном одлуком кажњен за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

**Критеријуми у погледу одабира програма**

Организација може да конкурише са више спортских програма, а средства из буџета Градске општине Звездара се додељују за суфинансирање само једног програма.

Предлог програма мора да задовољава следеће критеријуме:

1. да доприноси остваривању потреба и интереса грађана Општине Звездара у области спорта, утврђених Законом;
2. да је у складу са Законом о спорту, актуелним стратешким документима и одлукама: Стратегијом развоја спорта у Републици Србији, Одлуком о задовољавању потреба и интереса грађана у области спорта у Београду, Одлуком о задовољавању потреба и интереса грађана у области спорта на територији Градске општине Звездара и Програмом развоја спорта на Општини;
3. да је од интереса за грађане Градске општине Звездара;
4. да је у складу са спортским правилима надлежног националног гранског спортског савеза;
5. да је у складу са условима, критеријумима и циљевима наведеним у јавном позиву, код посебних програма;
6. да се реализује у Републици Србији, осим програма припрема и учешћа на међународним спортским такмичењима, а за грађане Градске општине Звездара;
7. да је у складу са принципима утврђеним у документима међународних организација чија је чланица Република Србија;
8. има значајан и дуготрајан утицај на развој спорта у ГО Звездара;
9. да ће се реализовати у текућој години;
10. да предвиђа ангажовање одговарајућег броја учесника у програму и потребне ресурсе за реализацију програма и да не постоји никаква сумња у могућност реализовања програма;
11. да је предвиђено фазно (у ратама) финансирање програма;

**Начин одобравања програма и доделе средстава**

Поступак избора посебних програма који се реализују у 2021. години спроводи Комисија за оцену програма у области спорта, формирана Решењем председника Општине бр. 020-2-114 од 30. 11. 2020. године, у складу са Одлуком о одобравању и финансирању програма којима се остварују потребе и интереси грађана у области спорта на територији Градске општине Звездара (Службени лист града Београда бр. 107/16) и Правилником о одобравању и финансирању програма којима се остварују потребе и интереси грађана у области спорта на територији Градске општине Звездара, 66-1-6 од 28.12.2020. (документа се налазе у прилогу).

Комисија може да тражи додатна објашњења од подносиоца пријаве и да позове на разговор овлашћене представнике подносиоца пријаве, као и додатну документацију на увид, а која нијe предвиђена овим позивом.

Са подносиоцем одобреног програма Градска општина Звездара закључује уговор у складу са Законом о спорту. Уколико се подносилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

**Конкурсна документација коју треба доставити**

Подносилац предлога програма је обавезан да достави следећу документацију:

1. пропратно писмо у коме су наведене најосновније информације о организацији и предложеном програму (назив, временско трајање, финансијски износ тражених средстава) и које је потписало лице овлашћено за заступање организације;
2. предлог програма поднет на утврђеном апликационом формулару (Образац 3 – Предлог посебног програма) читко попуњеном (откуцаном или одштампаном), језиком и писмом у службеној употреби;
3. копије дипломе или важеће лиценце тј. доказ да је у питању спортски стручњак за наведене учеснике у реализацији пројекта - непосреднe реализаторe у Обрасцу 3;
4. изјаву о партнерству уколико постоји таква врста сарадње (Изјава о партнерству треба бити потписана и достављена уз апликациони формулар за све кључне партнере на програму).

Образац предлога програма и документација која се доставља уз предлог програма треба да буду попуњени и достављени у два примерка.

Уколико се предлог програма одобри, пре потписивања уговора, а на захтев стручне службе, образац предлога програма и остала документација достављају се непосредно на неком носачу информација (USB, CD) или електронском поштом, скенирана или у pdf формату са дигиталним потписом.

**Рок за подношење посебних програма је 20 дана од дана расписивања јавног позива, односно до 18. фебруара 2021. године.**

Документација: Образац 3 –Предлог посебног програма, Образац 6 – Завршни извештај о реализацији програма, Образац 10 - Изјава о партнерству, Одлука о одобравању и финансирању програма којима се остварују потребе и интереси грађана у области спорта на територији Градске општине Звездара и Правилник о одобравању и финансирању програма којима се остварују потребе и интереси грађана у области спорта на територији Градске општине Звездара) преузима се са званичног сајта Градске општине Звездара [www.zvezdara.org.rs](http://www.zvezdara.org.rs), на страни објављивања јавног позива.

Документација се предаје на писарници у запечаћеној коверти, заштићеној од оштећења која могу настати у транспорту, препорученом поштом, куриром, или лично, на адресу: Градска општина Звездара, Булевар краља Александра 77, Београд.

Предлог програма за који је пријава послата у више коверата, тј. пакета, неће бити узет у обзир.

Предња страна коверте са предлогом програма мора садржати најмање следеће податке; 1) назив посебног програма којим се остварују потребе и интереси грађана у области спорта; 2) назив подносиоца предлога; 3) адреса подносиоца предлога; 4) назив програма; 5) напомену да се не отвара пре истека рока из јавног позива.

Резултати јавног позива објављују се на огласној табли и званичној интернет-страни Градске општине Звездара, најкасније 60 дана од дана завршетка подношења пријава.

Додатне информације се могу добити путем телефона: 3405-962 или слањем електронске поште на mihajlo.mazic@zvezdara.org.rs

У Београду, 29. јануар 2021.г.

 Председник ГО Звездара

 Владан Јеремић, с.р